text: Ada Colau assisteix a una manifestació pel tancament del CIE de Barcelona - Diari de Girona
  Ada Colau assisteix a una manifestació pel tancament del CIE de Barcelona
  barcelona | acn/efe/ddg 21.06.2015 | 00:00
  L'alcaldessa de Barcelona, Ada Colau, va assistir ahir a una manifestació que demanava el tancament del Centre d'Internament d'Estrangers (CIE) de la Zona Franca de Barcelona i va dir que l'Ajuntament faria "tot el possible per ajudar les famílies afectades", perquè "ningú és il·legal". La concentració, en què es va reclamar al Parlament de Catalunya una resolució que demani el tancament del CIE i que es va desenvolupar sense incidents, va reunir al voltant d'un miler de persones i es va prolongar durant més de dues hores. Colau va expressar el "compromís de l'Ajuntament de Barcelona amb els drets humans" i va assegurar que els CIE "vulneren" els esmentats drets, perquè "cap persona ni és ni pot ser il·legal".
  "No pot ser que una falta administrativa suposi la vulneració de drets fonamentals", va assegurar l'alcaldessa, que va subratllar que "tots els veïns de Barcelona han de tenir els mateixos drets". Colau va afegir que l'ajuntament "es compromet a fer tot el possible perquè Barcelona sigui una ciutat lliure de CIE" i va dir que, "mentre això no passi", faria tot allò que estigués a la seva mà per "donar suport a les famílies afectades".